În sectorul 5 din București, unde sărăcia și segregarea sunt la ordinea zilei, primăria a dat 280.000 de euro unei firme de publicitate din Slobozia, ca să aniverseze Mica Unire cu fasole, cârnați, geto-daci, costume din al Doilea Război Mondial și 100 de motive să iubești România.

În parcul Mihail Sebastian Ziua Unirii Principatelor a ținut, cam ca-n basme, trei zile: între 24 și 26 ianuarie. La 161 de ani de când Moldova și Țara Românească s-au unit sub un singur domnitor ales, bucureștenii din sectorul 5 al capitalei au primit de la primarul lor distracții în valoare de 280.000 de euro.

Primarul Daniel Florea, care a împânzit recent sectorul cu plăcuțe pe care stau scrise hashtag-urile lui electorale, #DF și #FAPTE, are antecedente festiviste și costisitoare. A scos anul trecut la licitație unul dintre cele mai scumpe contracte-cadru din istoria administrației locale din România: aproape 200 de milioane de euro pentru amenajarea spațiilor verzi. Tot în 2019, Florea a cheltuit 700.000 de euro pentru Zilele Sectorului, plătiți unei firme care se laudă cu nenumărate contracte cu statul - doar crearea unei pagini de eveniment pe Facebook a costat atunci aproape 8.000 de euro din banii locuitorilor sectorului 5.

În același sector, în cartierul Ferentari, multe blocuri sunt încă nebranșate la utilități. Singura școală din București rămasă cu WC în curte se afla tot în sectorul 5, în Rahova, iar anul trecut a luat foc. Au mai ars de curând și blocuri construite neautorizat pe șoseaua Giurgiului, sub oblăduirea aceleiași primării.

Nici la Zilele Sectorului și nici la Ziua Unirii Principatelor nu s-au strâns mai mult de câteva sute de oameni în public. Încă un lucru a rămas la fel, din septembrie 2019 până în ianuarie 2020: atmosfera de bâlci sărăcăcios pentru care s-au plătit sume uriașe.